KOMISIJOS SPRENDIMAS
2004 m. birželio 21 d.
iš dalies keičiantis Sprendimą 2003/903/EB, patvirtinantį planą, kuriame valstybėms narėms paskiriamos 2004 m. biudžetiniams metams priskirtinos lėšos iš intervencinių atsargų tiekti maistą labiausiai nepasiturintiems asmenims Bendrijoje
(pranešta dokumentu Nr. C(2004) 2326)
(2004/529/EB)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1), ypač į jo 6 straipsnį,
atsižvelgdama į 1998 m. gruodžio 15 d. Tarybos reglamentą, nustatantį žemės ūkio politikos priemones dėl euro (2), ypač į jo 3 straipsnio 2 dalį,
kadangi:
(1)
Pagal 1992 m. spalio 29 d. Komisijos reglamento (EEB) NR. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (3), 2 straipsnį Komisija Sprendimu 2003/903/EB (4) patvirtino paskirstymo planą, finansuotiną iš 2004 m. biudžetiniais metais turimų lėšų. Kiekvienai priemonę taikančiai valstybei narei plane pirmiausia nustatomos didžiausios lėšos, jai skiriamos įgyvendinti savąją plano dalį, ir kiekvienos rūšies produkto, kurį ji turi paimti iš intervencinių agentūrų laikomų atsargų, kiekis.
(2)
Reikėtų pritaikyti šį 2004 m. planą, leidžiant Lenkijai dalyvauti šiame Bendrijos veiksme. Šios pritaikomosios pataisos turi būti skirtos lėšų skirstymui ir iš intervencinių atsargų reikalingų paimti produktų paskirstymui bei Reglamento (EEB) Nr. 3149/92 7 straipsnyje numatytomis sąlygomis išduotam leidimui Bendrijos vidaus pervedimams tam, kad būtų galima įgyvendinti iš dalies pakeistą planą.
(3)
Sprendime numatytos priemonės atitinka visų susijusių komitetų nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/903/EB iš dalies keičiamas taip:
1)
I priedas yra keičiamas šio sprendimo I priedo tekstu;
2)
II priedas yra keičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2004 m. birželio 21 d.